정조 7년
李在學。以備邊司言啓曰。因大司成閔鍾顯上疏批旨。有多士勸奬之方。言皆切實。況列朝盛擧。實爲今日之急務。原疏下館閣廟堂。使之各具意見。獻議之命矣。領議政臣鄭存謙。以爲恭惟我殿下。御極之初。製下綸音。首擧三代學校之政。末引朱子貢擧之議。詢咨其矯捄時弊之道。臣於其時。已陳膚淺之見。仰塵睿覽。今因國子長疏。至承獻議之命。臣之矇識。猶夫前日。豈更有他議。惟我聖上。以作成髦士。終始眷眷。太學課試之修明。四學齋任之應講。春秋賜第。日次給分。召接施賞。橫經問義。講製竝行。藝識兼取。式遵列聖朝勸課作興之政。大聖人監憲丕承之謨。隨時制宜之規。孰不欽誦。至若選士之法。旣有先正之著說。實倣賓興之遺制。今此疏陳。誠是作新之本。而第念古今殊宜。風俗不淳。京外掌選之臣。苟或不善奉行。未見成效。易滋他弊。恐難遽議。惟在博訪深究。而處之。粵在己亥。先正臣宋浚吉。看詳學制。條列以進。此雖非大變通之擧。而其後亦未之行。豈非良法。不能以自行。必如虞之司徒。周之樂正。皆得人而後。聖王敎人之法。方可以行歟。謹按肅廟十年。敎曰。比來士習。日益浮薄。家無嚴父兄。朝無賢師儒。無以養其才。他日立身。將焉用哉。自今以後。大司成。必以有文學凝重寡默者。擇差。使之丕變士習。大哉。王言。至今傳誦。皐比之席。尤宜久任責成。非但節目之自可修擧。其於正士習之道。庶有實效。伏惟上裁。兼知成均館事臣黃景源。以爲大司成臣閔鍾顯。以太學選士之制。請斟酌國朝故事。以成一王之法。其意誠美。其言誠善。然伏聞國朝故事。成均館有九經齋。一曰大學。二曰論語。三曰孟子。四曰中庸。五曰詩傳。六曰書傳。七曰春秋。八曰禮記。九曰周易。每年春秋。成均館禮曹藝文館堂上及臺諫一員。會坐講所。逐章討論。如有義理融貫。句讀精熟者。方升次齋。此表章經術之意也。故名儒自此蔚興。先正臣文正公趙光祖。出於齋中。可謂盛矣。蓋其制必得有經術者。爲大司成。久任其職。不許改易。今年先敎大學書。四方之士。皆聽講。無不曉然知章句。轉相訓誨。自王都達于諸道。越明年。敎之論語。又明年敎之孟子。又明年敎之中庸。又明年敎之詩傳。又明年敎之書傳。又明年敎之禮記。又明年敎之周易。凡九年盡通九經。然後人才乃可成矣。若勸奬以辭章之術。成就其科擧之文。則安在其表章經術也。今不復九齋之制。欲興學如祖宗朝。則勸奬者。辭章之術而已矣。成就者科擧之文而已矣。烏可謂表章經術也。鍾顯又言。闢延英院。無所異也。而若問其討論經典。商確治道則未之有也。自古太學。難得者。通經之士也。又何汲汲於延英院乎。謹議云。左參贊臣金華鎭。以爲惟我聖上。敦尙儒術。作成人才。凡於儲養敎導之方。靡不用極。而今此國子長所論。備陳列朝興學之制。歷擧先正選士之說。此實出於法古矯俗之美意。而第念古今異宜。事或窒礙。則就其中可行之條件。更宜博詢處之。伏惟上裁云。漢城判尹臣鄭尙淳。以爲今此大司成閔鍾顯疏論諸條。或據列朝之定制。或引名賢之緖論。矯正士習。作成人才之方。誠不外此。而第念古今有時措之異。說做有難易之慮。恐不必別立制度。聳新觀聽。今之三講三製。春秋到記。俱有定式。而培養之政。自寓於其間。今若就此成法。着意懋實。則誘掖之下。亦豈無興起者乎。且作成之效。必在得其人。而久其任。勿爲徒尙文華。使之專責實效。恐合事宜。伏惟上裁云。右參贊臣鄭昌聖。以爲今此選士之議。卽古鄕貢之規。原其意則非不美也。論其制則誠甚好矣。傳曰。人存政擧。自昔良法美制。而廢而不擧者。亶由於人之不存也。多士抄擇之際。難保其一公無私。至於學成行尊。可以諉掖諸生者。尤未知今世果有其人否也。臣之愚見。以爲先得其人然後可行其法。伏惟上裁云。行副司直臣鄭好仁。以爲洪惟我列聖朝。作士之方。必先於首善之地。金科玉條。燦然備具。人才輩出。儒化丕闡。是不但列朝鼓舞振作之效。寔有賴於賢佐賁飾培養之功也。式至今日。聖明在上。其所以扶植培養之道。孰不仰光前裕後。而世級已降。士風日渝。衿紳之間。未見菁莪之美。賢關之上。未闡鳶魚之化者。誠以上有好學之聖。而下無贊化之臣故也。顧今作興之方。無別件事。擇其有文學行誼者。選爲師儒之長。責以列朝之遺法。參以先正之嘉猷。奉揚德意。勸課作成。而勿許遞易。久任責成。則士無寒曝之患。學有賁新之休。祖宗朝成憲可以紹述。而自成一副當規模矣。此外恐無他求。伏惟上裁云。行副司直臣徐有慶。以爲士風之委靡。人才之不興。寔由於培養之不得其方。而今此國子長所陳。莫非列聖朝已行之例。先正臣講定之事。則按而行之。實合聖朝作成之道。臣無容更議云。吏曹判書臣徐浩修。以爲因大司成閔鍾顯上疏批旨。有館閣廟堂。各具意見獻議之命矣。惟我聖明。右文出治。眷眷以作成人才爲急先務。爰簡廷臣。月試講製。行之數年。已覩彬郁之效。而至於太學。則曾在辛丑春。領議政臣徐命善。以太學居齋生。聚散無常之故。每旬一製。每月三講。廢却已久。請於歲首。試取京外生進二百人。使之輪回居齋。仍試講製。當年內節製到記。亦以此二百人許赴。則聖敎若曰。予於太學事。每欲一番變通。而尙未得好道理。然歲首一次試取。則有故未得入場者。其將終年廢擧。豈不可悶乎。春秋試取似好。而此亦非猝乍間講定者。使大司成。爛熳商量。入侍稟處。臣於辛丑以後。連爲待罪外蕃。未知其間已經稟處。而今此閔鍾顯疏。雖皆考據于列朝成憲。以爲參酌定制之道。然而要其歸趣。則九齋試取之規。書徒較分之式。摠不越乎簡抄勤課。冀有實效之義。而生進選額之以二百爲定。則列朝之典。先正之論。前後如一。今不必別求他法。以啓紛擾。謹依辛丑批旨而奉行。每年春秋。合試八路生進於太學。或表策或論律。稟旨出題。館閣堂上。咸聚考券。春取百人。秋取百人。以此居齋。而旬製月講。以此應試。而節製到記。則論以遵古宜今之方。庶可謂兩得其中。而至如下齋生及四學生。則鄕曲經工之士。寄身赴擧之路。惟館學而已。一朝撤之。則必有抑鬱之歎。恐不如仍舊之爲便。伏惟上裁云。工曹判書臣鄭民始。以爲列朝敎士之法。先正取士之論。條目具備。至今多有遵行者。而所謂行之者。特徒法而無實耳。今若一洗弊習。盡復古規。以致思皇生國之美。則豈不誠猗歟休哉。然其所以致此者。惟在變風俗得人才而後。當有效矣。伏惟博詢處之云。戶曹判書臣徐有隣。以爲今此大司成閔鍾顯所論諸條。實是列聖之良法。名賢之嘉模。其欲擧而行之。直是一轉移間事。而第伏念今日之一月三講。春秋圓點日次講製。居齋之百卄人。原額式年之各三人道薦。何莫非祖宗遺制。而帝王盛節。素貴繼志。不特述其事而已。以今之法。行古之道。則培養成就。自在其中。不必別立條目。有所更張而後。可也。若其勸課振作之道。稟係我殿下益懋緝熙之工。俾盡導率之方。外此他求。恐非急務。謹議云。刑曹判書臣鄭一祥。以爲今此大司成閔鍾顯疏辭。備陳列聖朝已行之典。先正臣所講之論。而莫非作人之美法。造士之良規。今若倣而行之。則豈不有補於樂育之化哉。程夫子之言曰。貢士不本於鄕曲而行實不修。秀士不養於學校而人村多廢。見今士趨之日渝。科弊之益滋。亶由於師學不明。而敎養無素也。臣意則師儒之長。先須得人。委任責效。選士則覈名實。而無冒濫之弊。考講則貴硏窮。而祛口耳之讀。然後人才可興。士習不變云。行副司直嚴璹。以爲祖宗朝已行之成典。或變或廢。宣廟孝廟兩朝之嘉納諸臣疏。而竟未克施者。豈不以其世級日下。公道難行之故歟。今不能淑人心而正士趨。欲爲此通變設施之擧。則恐不免未及見效。先生他弊之慮。所謂徒法。不足以自行者。蓋爲此也。臣意則以經術行誼。爲世所信服者。爲師儒而久任之。據今法而稍稍損益之。則抑或爲救時之一道云。禮曹判書臣李在協。以爲今因大司成閔鍾顯疏陳興學校育人才之說。至有諸臣獻議之命矣。太學爲首善之地。而尙未有一副當規模云者。此固有識之所共慨歎者也。其疏所引先正定論。列朝聖憲。莫非今日對症之劑。而先正定論。具載遺集。誠欲擧而行之。此不過一轉移間事。而第念看詳學制。必待其人。時措異宜。猝難輕議。至於列朝成憲。則造士之方。作人之術。金科玉條。燦然備具。特患有司者。不擧而行之耳。其曰常置九齋云者。今之月三課講。通讀試取之法。卽其遺意也。其曰儒生揀擇云者。今之圓點儒生。節製試取之規。卽其遺制也。今不必別立條目。大加更張。就其中潤色而修明之。則亦足有補於聖朝作成之方。然人存政擧。先聖垂訓。久任責成。有國當務。誠得師儒之長。勿以職務相妨。俾得專意勸課。申明已行之典。無廢見存之憲。則祖宗以來培養作興之法。恐不必外此。而更有他求者矣。伏惟上裁云。兵曹判書臣李𡊠。以爲今此選士之議。不爲無助於培養之道。而太學講製。自有定制。近來課試之擧。罔非祖宗朝盛典。莫如修擧舊規。俾有實效。恐不必創行別般之法云。戶曹參判臣趙時俊。以爲聖朝右文之化。非不盛矣。而近來學校之法。漸遜於前。人材之不古。職由於是。今者國子長之陳疏所論。誠皆得宜。而其中世祖朝講經設九齋之法。宣廟朝選士分五蕃之論。最爲切要若以此兩條。參互折衷。竝擧兼行。則庶可見化育儒士。需用王國之效。而第念良法美制。亦必待人而行。苟不得人而掌敎。則難期作成之益。如宋之胡瑗。本朝之尹倬。俱以大儒。久居學職。師道益尊。士風丕變。如此之人。雖難易得。而若以一世可矜式之人。畀之成均之任。盡其敎廸之術。以責成效。則學制之大體。宜遵兩條。而節目之詳悉。惟在其人。伏惟上裁云。奎章閣直提學臣鄭志儉。以爲惟我殿下丕興右文之治。思盡作人之方。抄啓文臣。講製之法。旣行之有效。而其於館學儒生。亦無時試製。優施賞格。或賜召接。親與講論。所以勸奬之者至矣。觀聽所及。孰不興起。而至若看詳學制。條敎燦然。則猶有未遑焉者。及今講定。允爲先務。閔鍾顯所陳卽列聖朝已試之事。先正臣仰請之言。其法美矣。其規備矣。按而行之。夫孰曰不可。第古今旣殊。習俗漸降。施措之間。一有未盡。則或恐未收其效。而先生他弊。此不可不慮也。臣意則仍命鍾顯。撰成節目。酌古參今。委曲纖悉。務令掌選之人。無敢容私被抄之士。擧皆樂赴。灼見其無弊而可行。然後行之。恐合事宜。伏惟上裁云。行右承旨臣朴祐源。以爲今此大司成閔鍾顯疏辭。條列考據列聖朝成憲。先正臣定論。實爲興學校育人材之本。而第今之月三課講。通讀圓點之規。卽其遺制。今不必別立科條。有所更張。就其中着意修明。則作成之方。不外於是。而其要。惟在於另擇師儒之長。久任責效矣。伏惟上裁云。行都承旨臣沈豐之。以爲洪惟我列聖朝。右文爲治。作成人才。以啓吾東休明之運。蔚爲王國需用之賢。蓋其莪育之美規。莫不權輿於太學。猗歟盛哉。今此師儒之臣。旣陳祖宗朝盛典。又引諸賢臣嘉謨。請立一王之制。以覩多士之譽。實是作興之要道。允合講究。而亟行酌古參今。祛文務實。惟在看詳定制。務歸至當。臣於此。豈有異同之見。伏惟上裁云。奎章閣檢校直學臣徐龍輔。以爲國子長所陳。俱是列朝已行之例。先正所講之論。則按而行之。允合聖朝培養之政。而若或徒歸於應文。不務乎責實。則亦非所以修明之意也。此則惟在於有司之臣。奉行之如何云。奎章閣待敎臣尹行任。以爲臣年少識淺。有不敢容議於學校法制之間。而今此泮長之疏。以列朝之美規。先正之定論。條陳。則似合莪育之道。而與其創行新法。曷若修明古制乎。此則惟在有司之臣。擧行之如何云矣。諸臣之議如此。伏候上裁之意。敢啓。傳曰。知道。予於御極以後。以科擧事收議。凡幾遭矣。曰大小科改制也。曰栍畫科增額也。曰圓點科復講也。然一例留中。尙靳數字之批者。予非欲因循而不思通變也。誠以弊不由法。正患不得其人耳。顧今見行之法。卽祖宗朝金科玉條也。誠能得人而任之。何患乎儒敎之不興。士風之不振也。予則曰。九經齋。不必復也。延英院。不必倣也。泮儒學儒。亦不必別揀也。惟得人二字。最爲矯弊之急務。向所稱數者。卽得人以後事也。今之議者。輒言賓興之美。樂育之效。而夷考其說。則不過是節目間小事。此何異於反鑑而索照。畫餠而求飽者耶。今之人才。雖曰渺然。簪纓之家。詩禮之門。必有窮經飭躬之士。懷抱經綸。可以興儒敎振文風者矣。噫。旌招之列零落。莫若近日。朝端無矜式之所。士林有想望之歎。科擧之爲累。學校之不修。職由於此。朝家崇儒重道之意。果安在哉。矧今元子定號。离筵將開。須有山林宿德。可任蒙養之責。向於歲首綸音中。亦以抄選一事。不啻諄複。而伊後對揚。只諸路之一二薦剡而止。側聽屢月。尙無自廟堂進一人者。豈眞以爲無其人耶。十室之邑。亦有忠信。烏可誣一世也。求賢之不誠。方且反躬。而在以人事君之道。亦不宜一味沁泄。卿無或如前抛置。另加惕念詢訪。苟得其人也。科擧也。學校也。皆將次第而修明。卿勿以予之此言。又作文具也。